C 99/172
BG
Официален вестник на Европейския съюз
1.3.2022 г.
Четвъртък, 8 юли 2021 r.
32. подчертава, че ЕНП следва да даде приоритет на достъпа до високи постижения, мобилността на изследователите и свободното движение на знания, да насърчава приобщаването и разпространението на възможностите на цялата територия на Европа, като укрепва връзките и полезните взаимодействия между различните общности в областта на научните изследвания и иновациите, като по този начин допринася за пълноценното използване на потенциала на Европа за научни изследвания и иновации; подчертава, че като отдава приоритет на високите постижения, ЕНП може да играе централна роля за намаляване на неравенствата в рамките на Съюза и да спомогне за преодоляване на все още съществуващите различия в научните изследвания; 33. изтъква, че обществените потребности и интереси следва да бъдат в центъра на научноизследователската и иновационна дейност и че поради това ангажираността на гражданите, местните общности и гражданското общество следва да бъде в центъра на новото ЕНП, за да се улесни възприемането от обществото и по този начин да се постигне по-голямо обществено въздействие и повишено доверие в науката; поради това призовава за засилена научна комуникация и кампании за повишаване на осведомеността, както и за активно участие на гражданското общество и крайните потребители от началото на процесите за научни изследвания и иновации, включително представителни организации на групи, изложени на по-висок риск от изключване, като например хората с увреждания и други недостатъчно представени групи в обществото, за да се решат критичните въпроси, свързани с изключването им от научноизследователската и иновационна дейност, както и да се гарантира, че впоследствие разработените технологии и иновации действително служат на обществото, а не обратното; 34. приветства плановете на Комисията за подобряване на достъпа до институции за високи постижения и инфраструктури за изследователи от целия ЕС; подчертава обаче необходимостта от по-целенасочена подкрепа, насочена към преодоляване на различията в областта на научните изследвания и иновациите в Съюза; 35. подчертава значението на намаляването на разпокъсаността по отношение на достъпа до научноизследователски данни и признава значението на Европейския облак за отворена наука (EOSC) в контекста на „новото ЕНП“, насочен към обединяване на институционални, национални и европейски заинтересовани страни, инициативи и инфраструктури за данни с цел разработване на приобщаваща екосистема на отворената наука в ЕС; изисква да се насърчава участието в отворена наука и инициативи за обмен на данни чрез подобряване на европейските инфраструктури за обмен на данни и насърчаване на използването на стандарти за данни; Професионално развитие 36. подчертава значението на овластяването на жените и момичетата да се включат в кариера в областта на НТИМ и призовава държавите членки и Комисията да разработят мерки за подобряване на условията за жените да се стремят към кариера в областта на научните изследвания и да намалят ефекта на „спукания тръбопровод“; призовава за подобряване на привлекателността на възможностите за заетост за младите изследователи и слабо представените групи, включително с оглед на решаващия принос на жените към научните дейности и научноизследователската и развойна дейност, като същевременно се намали разликата в заплащането на жените и мъжете в сектора; насърчава държавите членки и научноизследователските организации, включително университетите, да подкрепят гъвкави условия на труд както за мъжете, така и за жените в областта на научните изследвания и иновациите, в т.ч. да подкрепят равното поделяне на отговорностите за полагане на грижи и да преразгледат оценката на работата на научните работници с оглед на премахването на предубежденията по отношение на пола; настоява освен това за по-добро интегриране на измерението, свързано с равенството между половете, в съдържанието на научноизследователската и иновационна дейност, както и за подобрено събиране на необобщени данни и резултати; 37. изразява задоволството си от инициативата ERA4You за целенасочени мерки за мобилност, насочени към подпомагане на изследователи в държавите членки със слаби резултати в научноизследователската и иновационна дейност да учат и да развиват високи постижения, както и към насърчаване на мобилността на изследователите между промишлеността и академичните среди; 38. отбелязва стартирането на Форума на ЕНП за преход в подкрепа на държавите членки при координирането и приоритизирането на националното финансиране и реформи в областта на научните изследвания и иновациите; 39. отбелязва, че движението на таланти и възможностите за научни изследвания и иновации се различават значително в отделните държави членки; счита, че Комисията и държавите членки следва да се стремят към движение на таланти като балансирано кръгово движение на изследователите, като по този начин се реши проблемът с „изтичането на мозъци“; счита, че постигането на такъв баланс изисква действия на европейско равнище чрез политически мерки и инструменти; 40. изтъква значението на схемите за стимулиране, насърчаващи мобилността на изследователите (програмата „ЕРАЗЪМ +“, действията „Мария Склодовска-Кюри“, Европейския научноизследователски съвет); припомня в този контекст проучването относно мерките за подкрепа на изследователите за завръщане в Съюза и в тяхната държава на произход в рамките на Съюза, предвидено в „Хоризонт Европа“, което може да бъде полезен инструмент за доказване на необходимостта от мерки за насърчаване на завръщането на изследователите; 41. призовава Комисията да изготви още инструменти и мерки за постигането на тази цел, например чрез центровете на ЕНП и инициативата ERA4You, действията за разширяване и инструментите за подкрепа за изготвяне и прилагане на реформи в националните системи за научни изследвания и иновации, като например механизма за подкрепа в областта на политиките на „Хоризонт 2020“.